Diari Oficial de la Generalitat Valenciana


Sumari del DOGV 3128, del 24-11-1997 (1997/11826)

ORDRE de 10 de novembre 1997, de la Conselleria de Cultura, Educació i Ciència, per la qual es convoquen ajudes econòmiques per al lloguer d'habitatges per joves.
------------------------------------------------------------------------------------------------------------------------------------------------------------------

### Dades del document

Número de DOGV
:   3128

Data del DOGV
:   24-11-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/11224


Data del document
:   10-11-1997

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

3864 ORDRE de 10 de novembre 1997, de la Conselleria de Cultura, Educació i Ciència, per la qual es convoquen ajudes econòmiques per al lloguer d'habitatges per joves. [97/C11621]
  
Les greus dificultats existents per a l'accés dels joves al món laboral i l'increment produït en els preus dels habitatges a causa de l'encariment del sòl provoquen que una gran quantitat de joves no puga accedir a la independència econòmica i es vegen obligats a continuar depenent de l'ajuda material de la família. Açò implica una postergació cap a un futur imprecís dels seus projectes de família i d'habitatge propis, molt més frustrant com més necessària és aquesta independència d'acord amb el pes de la tradició, de les circumstàncies de la vida moderna o d'ambdós factors.
  
Amb la finalitat de contribuir a pal×liar aquesta situació i en el context competent que estableix l'article 3 de la Llei 4/1989, de Creació de l'Institut Valencià de la Joventut, l'Institut Valencià de la Joventut ha decidit facilitar els processos d'autonomia dels joves mitjançant l'establiment d'ajudes econòmiques dirigides a contribuir a abordar les despeses resultants del lloguer d'habitatges on constituir el nucli convivencial.
  
En virtut de tot açò,
  
ORDENE
  
Article 1
  
És la finalitat d'aquesta ordre posar a l'abast de joves amb recursos insuficients un suport econòmic dirigit a contribuir a les despeses procedents del lloguer d'habitatge destinat a domicili habitual, sempre que l'habitatge radique a la Comunitat Valenciana.
  
Article 2
  
Les subvencions establides en aquesta disposició seran a càrrec del programa Ajudes als Joves per a Lloguer d'Habitatge Propi, a través de la línia de subvenció 4.12 del pressupost de l'Institut Valencià de la Joventut per a 1997, per un import màxim de 22.219.671 de pessetes.
  
Article 3
  
Correspon al director general de l'Institut Valencià de la Joventut la resolució d'aquesta convocatòria.
  
Article 4
  
1. Podran ser beneficiaris de les ajudes regulades en aquesta ordre aquells joves valencians que, tant si ocupen l'habitatge tots sols com si el comparteixen amb altres persones, complisquen els requisits següents:
  
a) Que els seus ingressos no superen el salari mínim interprofessional.
  
b) Que, en el moment de la publicació d'aquesta ordre, la seua edat oscil×le entre els 18 i els 29 anys. No obstant això, també podran sol×licitar les ajudes els joves menors de 18 anys que hagen aconseguit l'emancipació.
  
c) Que el lloguer mensual no supere la quantitat de 25.000 pessetes, tal com es defineix l'import del lloguer en l'article 5.
  
2. El propietari de l'habitatge objecte de la subvenció no podrà ser parent del jove fins al quart grau de consanguinitat o fins al segon d'afinitat.
  
Article 5
  
1. Les ajudes estan dirigides al pagament dels lloguers d'habitatge i podran abastar un import màxim de 150.000 pessetes anuals.
  
Per a la concessió es tindran en compte els criteris següents:
  
1. Quan l'habitatge només l'ocupe un jove, el lloguer no podrà excedir les 25.000 pessetes mensuals.
  
2. Quan l'habitatge estiga ocupat pel sol×licitant juntament amb altres persones l'edat de les quals no es troba dins del que preveu aquesta convocatòria, o els ingressos de les quals superen el salari mínim interprofessional, el lloguer, dividit pel nombre de persones majors de 16 anys que ocupen l'habitatge, no podrà excedir les 25.000 pessetes mensuals.
  
3. Quan l'habitatge estiga ocupat per més d'un jove que complisca els requisits previstos en l'article 4, cadascun d'ells podrà sol×licitar l'ajuda sempre que el total del lloguer, dividit pel nombre de persones majors de 16 anys que ocupen l'habitatge, no excedisca les 25.000 pessetes mensuals.
  
2. Les persones que ocupen l'habitatge juntament amb el sol·licitant, en els supòsits previstos en els apartats 2.n i 3.r d'aquest article, no podran ser, en cap cas, ascendents d'ell.
  
Article 6
  
A la sol×licitud de l'ajuda s'haurà d'adjuntar la documentació següent:
  
1. Declaració jurada firmada per la persona sol×licitant en què consten els punts següents:
  
a) No ser propietari de cap habitatge en la localitat on està ubicat l'habitatge llogat.
  
b) No tenir parentiu de consanguinitat fins al quart grau ni d'afinitat fins al segon grau amb l'arrendador.
  
c) Estar ocupant com a primer habitatge aquell per al qual es sol×licita subvenció.
  
2. Fotocòpia confrontada del document nacional d'identitat.
  
3. Certificat d'empadronament al municipi on radica l'habitatge llogat o que es pretén llogar.
  
4. Justificant dels ingressos que percep, i també els de les altres persones que ocupen l'habitatge, en el supòsit previst en l'article 5.1.2.n.
  
Aquesta justificació s'haurà de fer amb la declaració de l'impost sobre la renda de les persones físiques corresponent a l'any 1996 o, si no n'hi ha, amb la certificació negativa de l'Agència Estatal Tributària i els justificants corresponents.
  
5. Certificat de convivència, en els supòsits previstos en l'article 5, apartats 2 i 3.
  
6. Dades bancàries per a l'ingrés, si s'escau, de la subvenció.
  
7. Contracte de lloguer.
  
Article 7
  
Les sol×licituds i la documentació annexa es presentaran a la seu de l'Institut Valencià de la Joventut (carrer de l'Hospital, 11, de València) durant el termini d'un mes comptador a partir de la publicació d'aquesta ordre en el Diari Oficial de la Generalitat Valenciana; també es podrà presentar per qualsevol dels mitjans que estableix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
De conformitat amb la Instrucció 6/1996, de la Secretaria General, si el termini acaba en dies que, encara que no siguen festius siguen inhàbils, com també els dissabtes i els dies 24 i 31 de desembre o qualsevol altre que reglamentàriament s'hi declare, s'entendran prorrogats fins al primer dia hàbil següent.
  
Article 8
  
Si la documentació presentada tinguera algun defecte esmenable, es requerirà la persona interessada perquè en el termini improrrogable de 10 dies en corregisca els defectes advertits. Si així no ho fa, es considerarà que ha desistit de la petició i s'arxivarà aquesta sense cap tràmit més.
  
Article 9
  
El director general de l'Institut Valencià de la Joventut resoldrà en el termini màxim d'un mes a partir de l'acabament del termini per a la presentació de les sol×licituds, que s'entendran desestimades si no recau resolució dins d'aquest termini.
  
Article 10
  
Contra les resolucions del director general de l'Institut Valencià de la Joventut podrà formular-se un recurs ordinari davant del conseller de Cultura, Educació i Ciència, en el termini d'un mes comptador a partir de la seua notificació.
  
Article 11
  
1. Són obligacions dels beneficiaris:
  
a) Destinar l'habitatge llogat a domicili habitual.
  
b) Acreditar davant de l'Institut Valencià de la Joventut el pagament del lloguer de l'habitatge mitjançant la presentació dels rebuts corresponents.
  
c) Sotmetre's a les actuacions de control quant a les ajudes concedides.
  
d) Comunicar a l'Institut Valencià de la Joventut l'obtenció de subvencions o ajudes per a la mateixa finalitat procedents de qualssevol administracions o ens públics.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
L'import de les subvencions rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions o ens públics o privats, supere el cost del lloguer o de la participació en el lloguer corresponent a la persona beneficiària.
  
En aquest cas, si la subvenció principal és l'atorgada per l'Institut Valencià de la Joventut, serà procedent el reintegrament de l'excés obtingut sobre el cost del lloguer.
  
Article 12
  
1. Els joves als quals els haja estat concedida l'ajuda la rebran després de fer la prèvia justificació del compliment de la seua finalitat mitjançant la presentació, fins al dia 10 de gener de 1998, dels rebuts de lloguer per l'import, com a mínim, de la quantitat subvencionada.
  
2. L'incompliment de la justificació de la subvenció suposarà la pèrdua del dret al seu cobrament.
  
DISPOSICIÓ FINAL
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
Contra ella es podrà interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la seua publicació, després de fer-ne la comunicació prèvia a la Conselleria de Cultura, Educació i Ciència.
  
València, 10 de novembre de 1997
  
El conseller de Cultura, Educació i Ciència,